OpenLLM-France/wikimedia huggingface dataset:
# Wathena

Wathena és una població dels Estats Units a l'estat de Kansas. Segons el cens del 2000 tenia 1.348 habitants.

## Demografia

Segons el cens del 2000, Wathena tenia 1.348 habitants, 524 habitatges, i 345 famílies. La densitat de població era de 266,9 habitants/km².
Dels 524 habitatges en un 34,4% hi vivien nens de menys de 18 anys, en un 53,4% hi vivien parelles casades, en un 10,3% dones solteres, i en un 34% no eren unitats familiars. En el 30,2% dels habitatges hi vivien persones soles el 14,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,48 i el nombre mitjà de persones que vivien en cada família era de 3,14.
Per edats la població es repartia de la següent manera: un 27,3% tenia menys de 18 anys, un 8,7% entre 18 i 24, un 25,8% entre 25 i 44, un 23% de 45 a 60 i un 15,2% 65 anys o més.
L'edat mediana era de 36 anys. Per cada 100 dones de 18 o més anys hi havia 81,1 homes.
La renda mediana per habitatge era de 34.046 $ i la renda mediana per família de 40.216 $. Els homes tenien una renda mediana de 31.618 $ mentre que les dones 20.800 $. La renda per capita de la població era de 15.440 $. Entorn del 5,5% de les famílies i el 9,8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Wathena». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 6 agost 2010].
* ↑ «Geographic Comparison Table- Wathena». American Fact Finder. Oficina del Cens dels Estats Units, 12-01-2010.
# Partit de la Justícia de Nigèria

El Partit de la Justícia de Nigèria (Justice Party JP) fou un partit de Nigèria que es va formar quan es va aixecar la prohibició de partits el 1999 i va existir de fet fins al 2006 (formalment fins al 2012). Va participar en les eleccions a la Cambra i al Senat del 2003 obtenint un mal resultat (0,09% del vot a la Cambra i 0,10% al senat, amb 27.751 vots i 28.887 vots). El seu candidat presidencial, Chris Ogenobrorie Okotie, va recollir només 119.547 vots (el 0,30%). El partit va tenir poca activitat en endavant i el setembre del 2006 es va fusionar al Congrés d'Acció per formar (junt amb altres) el Congrés d'Acció de Nigèria. Estava dirigit per Ralph Obioha com a president i Mrs Shade Mabunori com a secretaria. A causa d'haver cessat l'activitat fou desregistrat el 2012 per la INEC.

## Bandera

La seva bandera era vertical vermell-blanc-groc amb un cavall dibuixat en negre però amb l'interior blanc, similar a l'emprat pel Partit Social Demòcrata de Nigèria. El seu emblema de votació era un cavall, però diferent quant a la posició (i de color tot negre) que el cavall de la bandera.

## Referències

* Elections Today 2003
# La torre de Suso

La torre de Suso és una pel·lícula espanyola dirigida per Tom Fernández.
La torre de Suso és una comèdia a vegades una cosa agredolça, però molt divertida i optimista, ambientada en la conca minera asturiana. Una comèdia senzilla, de personatges en la qual destaca l'excel·lent treball dels actors. A més, reflecteix les inquietuds, la societat i els problemes de la conca minera d'Astúries.

## Argument

Condeixo és un asturià que emigra a l'Argentina per a buscar una nova vida. Deu anys després torna a la seva terra, la Conca Minera Asturiana al funeral d'un vell amic, Dalt. La pel·lícula narra el retrobament amb els seus familiars i amics i com Condeixo desitja complir l'últim somni de Dalt. El llargmetratge és un homenatge a l'amistat. I sobretot a l'amistat en unes edats en les quals no tens tan clar per què hauries de continuar sent amic dels teus amics de la infància.

## Repartiment

* Javier Cámara - Cundo
* Gonzalo de Castro - Fernando
* César Vea - Mote
* José Luis Alcobendas - Pablo
* Malena Alterio - Marta
* Emilio Gutiérrez Caba - Tino
* Mariana Cordero - Mercedes
* Fanny Gautier - Rosa
* Alex Amaral - Miguel

## Comentaris

* És la primera pel·lícula de Tomás Fernández. Va ser guionista de la sèrie 7 vidas, d'aquí l'elecció dels 2 actors protagonistes masculins (Javier Cámara i Gonzalo de Castro).
* Va ser rodada als voltants de Mieres, Aller i Castrillón.
* La banda sonora ha estat composta pels germans José Manuel i Javier Tejedor, components del grup de música asturiana "Tejedor". Encara que és la seva primera composició per a cinema, el resultat és una exquisida i emotiva música que acompanya de manera impecable a la història.

## Premis
### XXII Premis Goya

| Categoria | Persona | Resultat |
| Millor director novell | Tom Fernández | Candidat |
| Millor actor de repartiment | Emilio Gutiérrez Caba | Candidat |
| Millor actor revelació | Gonzalo de Castro | Candidat |

## Referències

* ↑ Murguía, Salvador Jimenez; Pinar, Alex. The Encyclopedia of Contemporary Spanish Films. Rowman & Littlefield, 2018, p. 374. ISBN 9781442271333.
* ↑ «'Orphanage,' 'Roses' lead Goya noms». AP. Madrid: The Hollywood Reporter, 18-12-2007.
* ↑ «Rodaje de 'La torre de Suso', con Javier Cámara, Gonzalo de Castro y Malena Alterio» (en castellà). ESPiNOF.
* ↑ Tom Fernández dirige a Javier Cámara en 'La Torre de Suso', El Periódico de Aragón, 8 de novembre de 2007
* ↑ La torre de Suso a Fotogramas
* ↑ la torre de Suso al web dels Premis Goya
# Pindos (muntanyes)

El Pindos (grec: Πίνδος) són unes muntanyes del nord de Grècia que corren de nord a sud entre la mar Jònica i la mar Egea, formant el centre del país. Es consideren una derivació de les muntanyes balcàniques. El seu cim més alt és l'Smólikas, amb 2.637 metres.
Aquestes muntanyes feien antigament la frontera entre Tessàlia i Epir i marcaven el límit d'Atamània. El cim més al nord s'anomenava Lacmos, i era el lloc de naixement de cinc dels principals rius de Grècia: Haliacmó, Peneu, Aqueloos, Aractos i Viosa. Més al sud hi havia el Cercècion, i més al sud el Timfrest, i l'Otris i l'Eta es consideraven prolongacions del Pindos. Més al sud, ja es dividia en dues branques que ja no eren considerades part del Pindos.
Possessió romana i romana d'Orient, a l'edat mitjana va caure en mans d'eslaus i búlgars i després, el 1205, del despotat de l'Epir, per esdevenir finalment possessió otomana. Va passar a Grècia el 1913 al final de la Guerra dels Balcans.

## Referències

* ↑ Moreri, Louis. Pierre-Augustin Le Mercier. Le grand dictionnaire historique, ou Le mélange curieux de l'histoire sacrée et profane. 4, 1732, p. 1060.
# Cova de les Calaveres

La cova de las Calaveres és una cavitat de 440 metres de longitud, situada al vessant nord del Seguili, al terme municipal de Benidoleig (Marina Alta, País Valencià). Està situada al costat mateix de la carretera de Pedreguer a Benidoleig.
La cova rep el seu nom perquè, en una expedició espeòloga feta al segle xviii, s'hi trobaren restes òssies de dotze humans.
Té dues zones, l'una inundada, que ocupa des d'una distància de 240 metres fins al final, i una de seca habilitada per a activitats turístiques. L'aigua de la zona inundada s'aprofita per al reg mitjançant un túnel artificial.
Diferents expedicions, com la realitzada per Henri Breuil, han produït troballes de restes arqueològiques com ara útils de sílex, etc., datables dels períodes paleolític mitjà i paleolític superior.

## Referències

* Levante, Diario. Gran Enciclopedia de la Comunidad Valenciana (Tom 3). València: Editorial Prensa Valenciana, 2005. ISBN 84-87502-50-4.

## Enllaços externs

* Web de la cova de les Calaveres Arxivat 2010-11-02 a Wayback Machine..
# Jarosław Marycz

Jarosław Marycz (Koszalin, Voivodat de Pomerània Occidental, 17 d'abril de 1987) és un ciclista polonès, professional des del 2010 i actualment a l'equip Domin Sport. Bon contrarellotgista, en el seu palmarès destaca el campionat nacional en contrarellotge de 2010

## Palmarès

* 2005
** Vencedor d'una etapa al Giro de la Lunigiana
* 2007
** Vencedor d'una etapa al Tour de Loir i Cher
* 2008
** Campió de Polònia en contrarellotge sub-23
** 1r al Tour de Berna
** 1r al Trofeu Alcide De Gasperi
** 1r al Gran Premi Inda
* 2009
** Campió de Polònia en contrarellotge sub-23
** Vencedor d'una etapa a la Volta a Eslovàquia
* 2010
** Campió de Polònia en contrarellotge
** Vencedor d'una etapa al Bałtyk-Karkonosze Tour
* 2014
** 1r a la Dookoła Mazowsza
* 2017
** Vencedor d'una etapa a la Dookoła Mazowsza

### Resultats al Giro d'Itàlia

* 2015. Abandona (12a etapa)

### Resultats a la Volta a Espanya

* 2011. 149è de la classificació general

## Referències

* Fitxa a cyclingarchives.com
* Fitxa a cyclebase.nl
* Fitxa a museociclismo.it
* Fitxa a procyclingstats.com
# San Andrés del Rabanedo

San Andrés del Rabanedo és un municipi de la província de Lleó, a la comunitat autònoma de Castella i Lleó. Limita amb Cuadros, Sariegos, Rioseco de Tapia, Cimanes del Tejar, i Valverde de la Virgen.

## Demografia

| Any | 1950 | 1986 | 2001 | 2007 |
| Població | 6045 | 15881 | 24816 | 28.894 |

## Referències

* ↑ «Provincia de León (España): Municipios & Localidades» (en castellà), 22-01-2021. [Consulta: 2 març 2021].
# Evangeli àrab de la infància

L'Evangeli àrab de la infància és un dels evangelis apòcrifs més tardans. Segurament és anterior al segle v i va ser escrit en llengua siríaca, però durant molt de temps només va ser conegut en la seva redacció en àrab. També s'anomena Evangeli àrab del Pseudo-Joan. El manuscrit es conserva a la Biblioteca Ambrosiana de Milà.

## Contingut

En aquest text es recullen elements agafats d'altres evangelis, especialment del Protoevangeli de Jaume i de l'Evangeli del Pseudo-Tomàs. Cita amb freqüència l'Evangeli de Joan, i per això va rebre també el nom de Pseudo-Joan. Té parts originals, sobretot els capítols de l'11 al 41.
Crida l'atenció una anècdota que explica que el nen Jesús, encara al bressol, revela a la seva mare la seva identitat divina i el seu destí:
| « | Jo sóc Jesús, el fill de Déu, el Logos, a qui tu has donat a llum, com l'àngel Gabriel t'havia anunciat. El meu Pere m'ha enviat per a la salvació del món | » |
| — I, 2 |||
La Verge Maria té també un paper protagonista: realitza diversos miracles mitjançant els bolquers de Jesús i l'aigua que ha fet servir per banyar-lo. En molts capítols apareixen personatges que formen part del evangelis canònics, com ara els dos lladres, Dimas i Gestas, crucificats amb Jesús, Tomàs el bessó, Judes Iscariot, Simó el cananeu, i d'altres.
Segons aquest evangeli el nen Jesús és de vegades un nen entremaliat que es diverteix amb els seus poders: en una ocasió va entrar al taller d'un tintorer i va tenyir de morat totes les teles, amb gran sorpresa de l'amo. Llavors, veient el desconsol del tintorer, desfà l'entremaliadura i treu de cada tina la roba amb el color que li indica l'amo del taller. Alguns nens li tenen por i ell se sent a gust amb altres que l'anomenen rei, un joc infantil on se li dona el reconeixement al que aspirarà en la seva edat adulta.

## Característiques de l'obra

L'estudiós belga Paul Peeters explica així les característiques de l'obra: "Va existir un llibre original, potser anterior al segle V on es narraven de forma esquemàtica alguns episodis de la infància de Jesús després de tornar d'Egipte, en un to novel·lístic i llegendari. Aquesta obra devia ser la font de les redaccions siríaca, graga, llatina, georgiana i eslava del Pseudo-Tomàs. Posteriorment es va enllaçar amb el Protoevangeli de Jaume per a confeccionar una història completa dels primers anys de la vida de Jesús". El text siríac original va ser posteriorment traduït a l'àrab.

## Referències

* ↑ Piñero, Antonio. Todos los evangelios. Madrid: EDAF, 2009, p. 262-263. ISBN 9788441421165.
* ↑ Peeters, P. Évangiles Apocryphes II: l'Evangile de l'Enfance: redactions syriaques, arabes et armeniennes. París: A. Picard, 1911-1914, p. 274-275.
# Cal Nai

Cal Nai és una masia del municipi de Vallcebre. Està situada una alçada de 1.153 msnm. Forma part de l'Inventari del Patrimoni Arquitectònic de Catalunya.

## Descripció

Masia de planta baixa i dos pisos, amb coberta a dues vessants i el carener perpendicular a la façana de llevant. A dita façana s'hi concentren les obertures que formen una doble eixida a la primera i segona planta de la masia, d'arcs de mig punt rebaixats amb la pedra col·locada a plec de llibre. Els murs són de maçoneria força regulars i amb pedra ben tallada a les cantoneres. A finals del segle XX es va arranjar com a segona residència.

## Notícies històriques

Construïda a finals del segle xvii o començaments del xviii en una època de gran creixement demogràfic del nucli de Vallcebre. Formava part del terme parroquial de Santa Maria de Vallcebre.

## Personatges històrics nascuts a Cal Nai

* Josep Grandia i Soler (1854 - 1926), militar carlí, conegut con el Nai, que lluità a la tercera de les carlinades.
* Marià Grandia i Soler (1865-1929) filòleg i eclesiàstic. Es doctorà en filologia amb una tesi sobre el parlar de Vallcebre: «Monografía lingüística de Vallcebre» (1907).

## Vegeu també

* Vallcebre
* Llista de monuments de Vallcebre

## Referències

* ↑ «Mapa de l'ICC». Institut Cartogràfic de Catalunya. [Consulta: 4 febrer 2015].
* 1 2 3 «Cal Nai». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 4 febrer 2015].
* ↑ Felipó, Ramon; Perea, Maria Pilar. Notes biogràfiques de Marià Grandia i Soler i la seva "Monografía lingüística de Vallcebre". Barcelona: Llibres de l'Índex, 2014. ISBN 9788494288913.
# Cyornis whitei

Cyornis whitei és una espècie d'ocell de la família dels muscicàpids (Muscicapidae). Es troba al sud de la Xina, al nord-est de l'Índia i al sud-est asiàtic.
Era tractat com una subespècie del papamosques dels turons (Cyornis banyumas whitei) abans que els estudis filogenètics moleculars els trobessin diferents.

## Taxonomia

Segons la llista mundial d'ocells del Congrés Ornitològic Internacional (versió 11.2, juliol 2021) aquest tàxon té la categoria d'espècie. Tanmateix, altres obres taxonòmiques, com el Handook of the Birds of the World i la quarta versió de la BirdLife International Checklist of the birds of the world (Desembre 2019), el consideren encara una subespècie del del papamosques dels turons (Cyornis banyumas whitei).

## Referències

* 1 2 del Hoyo, Josep. All the birds of the world (en anglès). Barcelona: Lynx editions, 2020, p. 698. ISBN 978-84-16728-37-4.
* ↑ «Notes on field identification, vocalisation, status, and distribution of Large Blue Flycatcher Cyornis magnirostris and Hill Blue Flycatcher Cyornis banyumas whitei in north-eastern India». Indian Birds, vol. 14, 4, 2018, pàg. 102–108.
* ↑ Zhang, Zhen; Wang, Xiaoyang; Huang, Yuan; Olsson, Urban; Martinez, Jonathan; Alström, Per; Lei, Fumin «Unexpected divergence and lack of divergence revealed in continental Asian Cyornis flycatchers (Aves: Muscicapidae)». Molecular Phylogenetics and Evolution, vol. 94, Pt A, 2016, pàg. 232–241. DOI: 10.1016/j.ympev.2015.08.024. PMID: 26358612.
* ↑ «Chats, Old World flycatchers». IOC World Bird List Version 11.2. International Ornithologists' Union, 01-07-2021. [Consulta: 27 desembre 2021].
# La tradició

La tradició és un bust realitzat per Agapit Vallmitjana i Barbany el 1884 i que es troba conservat actualment a la Biblioteca Museu Víctor Balaguer, amb el número de registre 1.119 d'ençà que va ingressar el 30 de setembre de 1883, gràcies a una donació del mateix artista.

## Descripció

Es tracta d'un bust fet amb argila que retrata una anciana amb un mocador al cap. Sobre el mocador, al costat esquerre, un corb sembla parlar-li a cau d'orella. El bust té com a base dos llibres, també d'argila.

## Bibliografia

* Trullén, Josep Maria (dir.). Biblioteca Museu Víctor Balaguer. Guia de les col·leccions del museu. 2001a ed.. Vilanova i la Geltrú: Organisme Autònom Biblioteca Museu V.Balaguer, 2001. B-10-437/2001. ISBN 84-931438-3-9.

## Enllaços externs

* Web oficial del museu
# Pindos

«Pindos» té aquests significats:
* Pindos (muntanyes)
* Pindos (Dòrida), ciutat
* Pindos (mitologia), fill de Macèdon
* riu Pindos avui Apostoliá.
# Cranislau

Cranislau (Chranisthlabus, Sausi Crisanislao) fou militar búlgar que, havent estat derrotat pels romans d'Orient, acceptà de passar al seu servei. Fou comandant de la guarnició d'una plaça forta romana d'Orient a Anatòlia però la rendí als turcs del Beylik de Germiyan-oğhlu. Quan el 1304 la Companyia Catalana d'Orient alliberà el territori, Roger de Flor li recriminà la seva rendició, però Cranislau respongué iradament. Roger de Flor, després de ferir-lo d'un cop d'espasa, el condemnà a ell i a dotze homes més de la seva guarnició a ser executats a la forca a fi de castigar la seva covardia davant els turcs. Els grecs pregaren a Roger de Flor que li perdonés la vida, ja que Cranislau havia demostrat amb anterioritat ser un militar valerós i l'emperador Andrònic II Paleòleg el tenia en alta estima. Finalment Roger de Flor no l'executà, però a partir d'aleshores les guarnicions romanes d'Orient no es rendiren davant les tropes turques.

## Bibliografia

* (grec) i (llatí) Jordi Paquimeres: De Michaele et Andronico Palæologis libri tredecim
# Jarrai

Jarrai fou una organització juvenil il·legalitzada establerta al País Basc, fundada en 1979 i vinculada al Moviment d'Alliberament Nacional Basc, que el Tribunal Suprem va declarar com a organització terrorista vinculada a ETA el 19 de gener de 2007, corregint la sentència de l'Audiència Nacional de juny de 2005 que havia considerat a l'organització i els seus membres com «associació il·lícita».
La qualificació de "terrorista" a aquesta organització ve a donar continuïtat al camí emprès fa anys d'il·legalització de totes les organitzacions que conformen la denominada esquerra abertzale, en ser declarades per part de la justícia com a part de l'"entorn d'ETA". D'aquesta manera, la sentència del Tribunal Suprem constitueix un precedent històric a l'entendre que no cal tenir armes per a consumar un delicte de "pertinença a banda armada", àdhuc no havent-se demostrat una relació entre ETA i Jarrai, igual que tampoc s'ha demostrat que Jarrai controli l'anomenada Kale borroka (lluita al carrer).
El 4 de febrer de 2007 van ser detinguts per l'Ertzaintza 18 dels 19 membres de Jarrai, Haika i Segi que estaven fugits de la justícia des de la declaració del Tribunal Suprem.

## Referències

* ↑ «Interior mantiene que Jarrai es "el banquillo y la cantera de ETA"» (en castellà). El País, 22-02-2002. [Consulta: 16 octubre 2013].
* ↑ El Suprem corregeix l'Audiència Nacional i considera terroristes a Jarrai-Haika-Segi Arxivat 2007-09-30 a Wayback Machine., Notícies de Navarra, 20 de gener de 2007
* ↑ Ingressen en la presó de Basauri els 18 pròfugs de Jarrai detinguts avui per l'Ertzaintza, 20 minutos, 4 de febrer de 2007
# Walter Korn

Walter Korn (Praga, Txecoslovàquia, 22 de maig de 1908 - San Mateo, Califòrnia, 9 de juliol de 1997), fou un escriptor de llibres i articles de revistes d'escacs jueu de Txèquia, naturalitzat estatunidenc. Malgrat el seu nivell com a escriptor, no consta que mai jugués a escacs de competició en torneigs. Korn era Jutge Internacional per a composicions d'escacs de la FIDE i va escriure l'entrada sencera per "Escacs" a l'Encyclopædia Britannica (1972).

## Biografia

Korn va fugir de la seva pàtria el 1939 per recalar a Londres. Diversos anys més tard, a Alemanya, va dirigir l'Administració de les Nacions Unides pel Socors i la Reconstrucció, ajudant a reubicar supervivents de camps de concentració. El 1948, va ocupar el càrrec de director nacional de World ORT a Ginebra. Va emigrar als Estats Units el 1950, i va viure a Detroit, on va treballar com a gerent comercial del Jewish Community Center. Del 1960 al 1964, va viure a Israel, treballant tant per al Comitè de Distribució Conjunta com per la United Jewish Appeal.

## Escriptor d'escacs

Korn fou autor de Modern Chess Openings, que era considerada una obra de molta categoria sobre les obertures d'escacs. Cada cinc anys aproximadament surt una nova edició de Modern Chess Openings cosa que la fa una lectura recomanable per als jugadors de torneig.
En els darrers anys, Korn va demanar l'ajut de jugadors d'alt nivell, com ara els Grans Mestres Larry Evans i Nick de Firmian, mentre continuava constant com a coautor.

### Llibres

* Modern Chess Openings, 11a edició. ISBN 0-273-41845-9.
* Modern Chess Openings, 13a edició. ISBN 0-8129-1785-5.
* American Chess Art: 250 Portraits of Endgame Study. ISBN 0-273-07215-3.
* The Brilliant Touch in Chess. Londres: Sir Isaac Pitman and Sons Ltd, 1950

## Bibliografia

* Modern Chess Openings, 11a edició - notes de la coberta per biografia i foto. ISBN 0-273-41845-9.
# Estació de Sant Pere de Ribes-Hospital de Sant Camil

Mapa sinòptic de la línia orbital ferroviària (en projecte) :
Sant Pere de Ribes | Hospital de Sant Camil és una estació de ferrocarril en projecte que s'ubicarà al sud-oest del municipi de Sant Pere de Ribes, a la comarca del Garraf. A l'estació hi pararan trens de la futura línia Orbital Ferroviària (LOF), i se situarà al costat de l'hospital de Sant Camil i al sud-oest dels afores del nucli urbà.

## Serveis ferroviaris

Rodalia de Barcelona :
| Procedència/Destinació | < | Línia | > | Procedència/Destinació |
| Projectat |||||
| Mataró | Canyelles | Línia Orbital | Garraf Park and Ride | Vilanova i la Geltrú |

## Referències

* ↑ «Aprobado el Plan Director Urbanístico de la Línea Orbital Ferroviaria de Barcelona» (en castellà). vialibre.org, 16-04-2010. [Consulta: 31 agost 2017].
* ↑ «LA LÍNIA ORBITAL FERROVIÀRIA: VERTEBRACIÓ DEL TERRITORI METROPOLITÀ». Generalitat de Catalunya. ifercat.gencat.cat. [Consulta: 31 agost 2017].

## Vegeu també

* Xarxa ferroviària de Catalunya
# Cal Mingu

Cal Mingu és una casa al municipi de Sallent (Bages) catalogada a l'Inventari del Patrimoni Arquitectònic de Catalunya. Construcció que consta d'uns baixos, un primer pis i golfes. Presenta la característica de l'encoixinat sense perfilar que envolta els marcs de la part baixa i els laterals del primer pis. En aquest hi ha un balcó amb dues sortides, coronades amb arcs de mig punt; a sobre d'aquests hi ha un fris de ceràmica vidrada. També s'utilitza ceràmica vidrada per decorar la part inferior del balcó i de la barbacana. El primer propietari era un paleta i va decorar-la de forma ostentosa seguint la línia i sistemes de l'època.

## Referències

* ↑ «Cal Mingu». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 2 desembre 2015].
# Cyperochloa

Cyperochloa és un gènere de plantes de la família de les poàcies, ordre de les poals, subclasse de les commelínides, classe de les liliòpsides, divisió dels magnoliofitins.

## Taxonomia

* Cyperochloa hirsuta Lazarides i L. Watson
# Dionisíades de Tars

Dionisíades de Tars (en grec antic: Διονυσιάδης, Dionysiades) fou un poeta tràgic grec nascut a Tars, que segons Estrabó era el millor dels poetes de la plèiade tràgica dels gramàtics alexandrins. Fabricius l'inclou a la Bibliotheca Graeca.

## Referències

* ↑ O bé a Mal·los: vegeu «Dionysiades 1». A: Realencyclopädie der classischen Altertumswissenschaft.
* ↑ Smith, William. «2.Dionysiades». A: A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 1032.
# Cranitomia amb el pacient despert

La craniotomia amb el pacient despert és una tècnica neuroquirúrgica i un tipus de craniotomia que permet al cirurgià extirpar un tumor cerebral mentre el pacient està despert per evitar danys cerebrals. Durant la cirurgia, el neurocirurgià realitza un mapatge cortical per identificar àrees vitals, anomenades "àrees eloqüents", que no s'han de pertorbar durant l'extirpació del tumor.